Karlien reik Top-20-treffers uit sonder ophou(Foto: Karlien van Jaarsveld/Facebook) Karlien van Jaarsveld se splinternuwe enkelsnit, “Ophou”, maak vandeesweek sy toetrede tot die Maroela Media Afrikaanse Top-20 in die no. 1-posisie. Dié nuwe liedjie se gepaardgaande musiekvideo is ook onlangs bekendgestel en het reeds meer as 56 000 trefslae op YouTube. In die prettige musiekvideo lê die blondekop sangeres kamtig ŉ oudisie vir die hoofrol van die ikoniese Amerikaanse-rolprent Dirty Dancing se verhoogweergawe af. Die mannegroep Jan Jan Jan se jongste enkelsnit, “Skattie”, betree ook vandeesweek dié trefferparade in die no. 17-posisie. “Skattie” se musiekvideo, waarin dié drie manne met hul kenmerkende kort khakibroekies verskyn, het ook byna 20 000 kykbeurte gehad sedert dit op 29 September uitgereik is. In vandeesweek se Top-20 is daar verder vyf liedjies klim, tien wat hul plek verloor en drie wat onveranderd bly. *Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music- en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie. Nuwe uitreikings Die veelsydige sangers Jannie Moolman en Helene Bester het pas ŉ nuwe duet, “Nag in die Namib”, bekendgestel. Die liedjie deur Moolman en Dewald Gouws in die grendeltyd neergepen en is deur dié land se skoonheid geïnspireer. “Die liedjie is gebaseer op ’n gediggie wat ek in die 1990’s by Oom Arend in Windhoek gekry het en gaan oor hoe ’n mens in hierdie omgewing weer eens bewus word van God se grootheid,” deel Moolman. “Ek het dit nog al die jare by my gehou en myself beloof dat ek nog eendag ’n liedjie daarvan gaan maak. Nou het ons dit uiteindelik gedoen.” Ander liedjies wat die afgelope week bekendgestel is, sluit in Ruan van der Kuil se “Pak die vuur”, ŉ instrumentale liedjie van Jaid River, “Duisend jaar van nou”, Cornell Wonder en Zan se “Liefling” en Kobus Matthews se “Jy is alles”.